Bukan Cinta Malaikat

Bukan Cinta Malaikat ialah sebuah filem drama 2017 kerjasama dua negara, Malaysia dan Indonesia arahan Aziz M. Osman terbitan bersama Ace Motion Pictures dan Ganesa Perkasa Films. Ia dibintangi oleh Ashraf Muslim, Nora Danish, Fachri Albar dan Donita sebagai pelakon utama. Ditayangkan di Indonesia pada 13 Julai 2017, filem ini menerima keluaran tayangan rasmi di Malaysia pada 25 Januari 2018.

Pada September 2018, Sinar Harian menyenaraikan Bukan Cinta Malaikat sebagai salah satu daripada 10 filem Malaysia dengan kutipan pecah panggung terendah 2018.

Plot
Mengisahkan tentang Dewi (Nora Danish) yang dibawa oleh neneknya, Suraya untuk ke Masjid Nabawi, Madinah, Arab Saudi agar Dewi dapat melupakan kekasihnya, Adam (Ashraf Muslim). Suatu hari sewaktu di Madinah, satu insiden telah terjadi yang menyebabkan Dewi ditangkap pihak penguat kuasa. Bagaimanapun, Dewi berjaya membebaskan diri setelah dibantu seorang lelaki Indonesia bernama Reyhan (Fachri Albar), seorang sukarelawan Muslim Care yang berasal dari Bandung sedang bertugas di Wilayah konflik di Timur Tengah.

Dewi kembali ke kampung halamannya di Terengganu dan muncul Adam yang menagih cintanya kembali. Dewi pada mula keberatan tetapi akhirnya menerima Adam semula dan mereka berkahwin di pekan Pengkalan Kubor, Tumpat, Kelantan. Pada masa sama, Reyhan menyatakan hatinya yang sudah lama mencintai Dewi. Bermula dari situ, muncul pelbagai konflik dan kekeliruan yang akhirnya membawa kepada sebuah kejutan.

Seorang teman Reyhan dari zaman kanak-kanaknya, Aliyah (Donita) mengharapkan cinta Reyhan. Halangan demi halangan silih berganti demi menyatukan cinta di antara Dewi, Reyhan dan Adam.

Pelakon
 Nora Danish sebagai Dewi 
 Fachri Albar sebagai Reyhan 
 Ashraf Muslim sebagai Adam 
 Donita sebagai Aliyah
 Dynas Mokhtar sebagai Tasya
 Afidah Es sebagai Nenek Suraya
 Dewi Irawan sebagai Bu Yanti
 Joshua Pandelaki sebagai Pa Haryono
 Dewi Amanda sebagai Amanda
 Farali Khan sebagai Balqish
 Salleh Mahmud sebagai Bashar
 Hazlan Mohd Harun sebagai Dato Nasran
 Tini Arshad sebagai Bidan
 Khairul Akek sebagai Pembantu Bidan
 Dato Rodzi Mansor sebagai Dato Radzi
 Heliza Helmi sebagai Heliza
 Iqbal Pakula sebagai Suami Aliyah
 Edi Brokoli sebagai Teman Reyhan
 Hj Abd Rahman sebagai Ketua AJK Masjid
 Dr Fadhilah Ismail sebagai Polis Madinah
 Tamer Mohamed Al-Jarrah sebagai Polis Madinah
 Moath Suliman sebagai Polis Madinah
 Omar Ahmad Al-Shorman sebagai Polis Madinah
 Hamzah Ali Al-Jarrah sebagai Polis Madinah

Penerbitan
Bukan Cinta Malaikat diarahkan bersama oleh Aziz M. Osman dan Herdanous Larobu yang turut menulis skrip dan mengolah cerita. Ace Motion Pictures dan Ganesa Perkasa Films mengendalikan urusan penerbitan, sementara Empire Film Solutions mengendalikan urusan pengedaran. Filem ini menjalani penggambaran pada Oktober 2016 dan beberapa lokasi penggambaran termasuk Makkah, Madinah, Arab Saudi; Bandung, Indonesia dan Terengganu, Malaysia.

Filem ini menggabungkan pelakon dari Malaysia dan Indonesia. Nora Danish yang sebelum ini berlakon dalam beberapa filem arahan Aziz, memegang watak sebagai Dewi. Ashraf Muslim yang memegang watak Adam, mengakui sukar untuk menggalas wataknya memandangkan ia jauh daripada perwatakan sebenar. Pelakon Indonesia, Fachri Albar yang terkenal dengan peranan filem dan sinetron, memegang watak sebagai Reyhan, sukarelawan Muslim Care, manakala Donita memegang watak sebagai Aliyah.

Keluaran dan sambutan
Bukan Cinta Malaikat dikeluarkan pada 13 Julai 2017 di Indonesia dan pada 28 Januari 2018 di Malaysia. Treler rasmi filem ini dikeluarkan pada 24 Mei 2017 bersempena dengan sambutan bulan puasa Ramadan. Majlis tayangan amal filem ini diadakan di MBO Starling Mall, Damansara dan dianjurkan oleh Akademi Remaja Islam Austime (Arisma). Filem ini mendapat ulasan positif dari pengkritik filem. Shazryn Mohd Faizal, menulis untuk mStar Online mendapati impak dan momentum filem ini tidak membuahkan hasil seperti mana yang boleh dilakukan terutamanya untuk mengangkat imej wanita Islam di kaca mata kaum sejenisnya dan juga kaum lelaki sendiri. Dalam ulasan untuk Kompasiana, Irvan Sjafari melihat Bukan Cinta Malaikat sebagai sebuah "filem dengan idea yang cemerlang, tetapi hasilnya tidak membuahkan hasil".

Pada September 2018, Bukan Cinta Malaikat disenaraikan sebagai salah satu daripada 10 filem Malaysia dengan kutipan pecah panggung terendah bagi tahun 2018 oleh Sinar Harian, bersama-sama Makrifat Cinta dan Hantu Wangan dan tujuh lagi filem.

Kontroversi
Pada 24 Januari 2018, Fimtab Unik Sdn. Bhd. memfailkan tuntutan saman terhadap pengarah filem ini, Aziz M. Osman yang didakwa menukar nama syarikat itu kepada syarikat miliknya, Ace Motion Pictures pada kredit tajuk semasa tayangan perdana Bukan Cinta Mailaikat di e@Curve, Mutiara Damansara. Aziz juga mendakwa, beliau meminta salinan asal filem itu daripada pihak Fimtab untuk disunting bagi edisi Malaysia. Laporan polis telah dibuat di Balai Polis Ampang. Meskipun kontroversi tersebut, filem ini menemui penonton di pawagam sehari kemudian.

Catatan

Rujukan

Nota kaki

Bibliografi
















Pautan luar


Kategori:Filem 2017
Kategori:Filem 2018
Kategori:Filem Indonesia tahun 2017
Kategori:Filem Malaysia tahun 2018
Kategori:Filem drama Malaysia
Kategori:Filem drama Indonesia
Kategori:Filem arahan Aziz M. Osman